ห้ามกองทุนอสังหาฯปันผลผู้ถือหน่วยลงทุนเกินกำหนด
ก.ล.ต.มีมติเห็นชอบห้ามกองทุนอสังหาฯปันผลผู้ถือหน่วยลงทุนเกินกำหนด
22 มิ.ย. 2553

ก.ล.ต.มีมติเห็นชอบห้ามกองทุนอสังหาฯปันผลผู้ถือหน่วยลงทุนเกินกำหนด
คณะกรรมการกำกับตลาดทุนในการประชุมครั้งที่ 5/2553 ประจำเดือนมิ.ย.2553 มีมติเห็นชอบแนวทาง การดำเนินการกับเงินปันผลของกองทุนรวมอสังหาริมทรัพย์ (กองทุนรวม) ในส่วนของผู้ถือหน่วยลงทุน ที่ถือเกินกว่าอัตราที่หลักเกณฑ์กำหนดทำให้ไม่สามารถรับเงินปันผลดังกล่าวได้ โดยให้บริษัทหลักทรัพย์จัดการกองทุน (บลจ.) กันเงินส่วนที่ไม่อาจจ่ายเป็นเงินปันผลออกจากบัญชีของกองทุนรวม โดยไม่ต้องนำมาคำนวณมูลค่าทรัพย์สินสุทธิ (NAV) ของกองทุนรวม และให้ยกเงินดังกล่าวให้แก่แผ่นดิน   
นายธีระชัย  ภูวนาถนรานุบาล เลขาธิการสำนักงานคณะกรกรมการกำกับหลักทรัพย์และตลาดหลักทรัพย์ (ก.ล.ต.)  และประธานคณะกรรมการกำกับตลาดทุน กล่าวว่า หลักเกณฑ์ปัจจุบันได้ห้าม บลจ. เสนอขายหน่วยลงทุนให้แก่บุคคลหรือกลุ่มบุคคลเดียวกันใด ๆ เกิน 1 ใน 3 ของจำนวนหน่วยลงทุนที่จำหน่ายได้แล้วทั้งหมด ยกเว้นเป็นนิติบุคคลบางประเภท เช่น กองทุนประกันสังคม ซึ่งจะได้รับจัดสรรไม่เกิน 50% ของจำนวนหน่วยลงทุนที่จำหน่ายได้แล้วทั้งหมด เพื่อไม่ให้มีการใช้กองทุนรวมอสังหาริมทรัพย์เป็นเครื่องมือในการบริหารจัดการทรัพย์สินหรือเพื่อประโยชน์ทางภาษี จากการลงทุนของบุคคลใดหรือกลุ่มบุคคลใด 
อย่างไรก็ตามหากปรากฏว่ามีการถือหน่วยลงทุนเกินอัตราที่กำหนด ภายหลังจากที่กองทุนรวมเข้าจดทะเบียนในตลาดหลักทรัพย์แห่งประเทศไทยแล้ว บลจ. จะต้องไม่จ่าย เงินปันผลให้กับผู้ถือหน่วยลงทุนและกลุ่มบุคคลเดียวกันในส่วนที่ถือเกิน ซึ่งที่ผ่านมายังไม่เคยมีข้อกำหนด ว่าจะให้ บลจ. ดำเนินการอย่างไรกับเงินปันผลส่วนนี้ หลักเกณฑ์ที่กำหนดในครั้งนี้จึงมีความเหมาะสมและสอดคล้องกับเจตนารมณ์ของการกำกับดูแลกองทุนรวมอสังหาริมทรัพย์ ดังนั้น  กองทุนรวมที่จะจัดตั้งต่อไป จะต้องระบุถึงวิธีดำเนินการตามหลักเกณฑ์ข้างต้นไว้ในโครงการและข้อผูกพันระหว่างผู้ถือหน่วยลงทุนกับ บลจ. 
สำหรับกองทุนรวมที่จัดตั้งแล้ว หากพบว่ามีการถือหน่วยลงทุนเกินอัตราที่กำหนด ให้ บลจ. กันเงินส่วนที่ไม่อาจจ่ายเป็นเงินปันผลออกจากบัญชีของกองทุนรวม โดยไม่ต้องนำมาคำนวณ NAV  พร้อมทั้งให้ขอมติจากผู้ถือหน่วยลงทุนว่าจะยกเงินดังกล่าวให้แก่แผ่นดิน หรือจะคงเงินดังกล่าวไว้ในบัญชีที่กันไว้  หลังจากนั้นให้ขอความเห็นชอบจากสำนักงาน ก.ล.ต. เพื่อแก้ไขเพิ่มเติมโครงการต่อไป